Ae fin la
Audiencia Nacional spagnole e à decidût pe liberazion di Iosu
Uribetxebarria, il presonîr basc cuntun cancar in fase terminâl,
che la sô vicende e veve puartât la atenzion su la situazion dai
presonîrs bascs che a patissin di une malatie mortâl o invalidante
ma che no ur ven permetût di finî di scontâ la pene a cjase lôr
cemût che e previodarès in câs come chescj la leç spagnole. Il
câs di Uribetxebarria al è stât al centri di scuintris politics
une vore dûrs, di contrascj dentri de stesse magjistrature e di
cetantis mobilitazions di place intal Paîs Basc. Ai 12 di Setembar,
cui dâts clinics che a confermavin la malatie terminâl dal presonîr
basc, la Audiencia Nacional e à decidût di meti in vore la leç e
liberâ Iosu Uribetxebarria che par cumò, viodudis lis sôs
condizions, al reste però ricoverât intal ospedâl di Donostia. La
decision dal tribunâl spagnûl e je stade acetade “cun rispiet”
di dutis lis fuarcis politichis ancje se cun acents une vore
diferents: dal marum de diestre spagnoliste fintremai al invît de
çampe indipendentiste basche a meti in vore la leç ancje par chei
altris presonîrs che si cjatin in condizions similârs. Par chel che
si sa, di fat, a son almancul altris tredis presonîrs bascs a patî
di une malatie mortâl o invalidante, ma par lôr lis puartis de
preson a restin ancjemò sieradis.
Font:
Naiz:, 12-13/09/12; Gara, 13/09/12
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn eus_Latn